– Ժամանակը, սակայն ապացուցողական խստությամբ պահում է այն հեղինակների անունները և այն գործերը, որոնք արվեստի, ուրեմն և լուսանկարչական արվեստի արտահայտություններ են, որոնք գաղտնագրի հայտնաբերման հավասար կարևորությամբ են արժևորվում, ժամանակի անչափելիության, ժամանակի անցողիկության շուրջ խորհրդածելու առաջարկով, ցաքուցրիվ ներկայի կարևոր դրվագներն ի մի բերող նրանց ֆոտովավերագրումներն օգնում են, որ մենք՝ մեր ներկան ճանաչելով պահենք: Սա էլ է մեր կյանքը.- ասում են: Հենց այդ պահին, լուսանկարի մի անկյունում նկարչի անունը որոնելու պահին, գիտես արդեն, «խոսելու» ունակություն ունեցող նման գործերի հեղինակը ոչ միայն մասնագիտությամբ, այլև կոչումով է լուսանկարիչ: Այդ կոչումը կրողներից մեկն էլ Զավեն Խաչիկյանն է, որի գործերում ներկան փոփոխության մետաֆորն է: Ներկան, որ Օկտավիո Պասսի համոզմամբ,-«փլուզում է անցյալն ու ապագան, այդպիսով փլուզում է իրեն»: